CELEX: 32017D2240
Language: et
Date: 2017-11-10 00:00:00
Title: Nõukogu otsus (EL) 2017/2240, 10. november 2017, Euroopa Liidu ja Šveitsi Konföderatsiooni vahelise kasvuhoonegaaside heitkogustega kauplemise süsteemide sidumise lepingu liidu nimel allkirjastamise ja selle ajutise kohaldamise kohta

7.12.2017   
            
            
               ET
            
            
               Euroopa Liidu Teataja
            
            
               L 322/1
            
         NÕUKOGU OTSUS (EL) 2017/2240,
   10. november 2017,
   Euroopa Liidu ja Šveitsi Konföderatsiooni vahelise kasvuhoonegaaside heitkogustega kauplemise süsteemide sidumise lepingu liidu nimel allkirjastamise ja selle ajutise kohaldamise kohta
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikli 192 lõiget 1 koostoimes artikli 218 lõikega 5,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Nõukogu andis 20. detsembril 2010 komisjonile loa alustada läbirääkimisi Šveitsi Konföderatsiooniga, et siduda ELi ja Šveitsi kasvuhoonegaaside heitkogustega kauplemise süsteemid (edaspidi „HKS“). Läbirääkimised viidi edukalt lõpule Euroopa Liidu ja Šveitsi Konföderatsiooni vahelise kasvuhoonegaaside heitkogustega kauplemise süsteemide sidumise lepingu (edaspidi „leping“) parafeerimisega.
            
         
               (2)
            
            
               Lepinguga tagatakse Euroopa Parlamendi ja nõukogu direktiivi 2003/87/EÜ (1) artiklis 25 sätestatud sidumise tingimuste täitmine.
            
         
               (3)
            
            
               Lepingu alusel moodustatud ühiskomitees liidu nimel võetavad seisukohad tuleks määrata kindlaks kooskõlas olemasolevate menetluste ja tavadega ning austades täiel määral nõukogu eesõigusi poliitika kujundamisel. Eelkõige juhul, kui ühiskomitee peab tegema õigusliku toimega otsuseid, peab nõukogu määrama kindlaks liidu seisukoha vastavalt aluslepingu artikli 218 lõikele 9.
            
         
               (4)
            
            
               Leping tuleks allkirjastada.
            
         
               (5)
            
            
               Lepinguosaliste vahelise kooskõlastamise tagamiseks ja selleks, et võtta arvesse muudatusi asjakohastes õigusaktides, sealhulgas selliste asjakohaste Šveitsi õigusnormide vastuvõtmist ja jõustumist, millega laiendatakse Šveitsi HKSi lennundusele, ning vajadust muuta vastavalt lepingu I lisa B osa, tuleks lepingu artikleid 11–13 kohaldada ajutiselt kuni lepingu jõustumiseks vajalike menetluste lõpuleviimiseni,
            
         ON VASTU VÕTNUD KÄESOLEVA OTSUSE:
   Artikkel 1
   Euroopa Liidu ja Šveitsi Konföderatsiooni vahelise kasvuhoonegaaside heitkogustega kauplemise süsteemide sidumise lepingu liidu nimel allkirjastamiseks antakse luba, eeldusel et nimetatud leping sõlmitakse.
   Lepingu tekst on lisatud käesolevale otsusele.
   Artikkel 2
   Nõukogu eesistujal on õigus määrata isik(ud), kes on volitatud lepingule liidu nimel alla kirjutama.
   Artikkel 3
   Lepingu artikleid 11–13 kohaldatakse ajutiselt alates lepingu allkirjastamisest (2) kuni selle jõustumiseks vajalike menetluste lõpuleviimiseni.
   Artikkel 4
   Käesolev otsus jõustub selle vastuvõtmisele järgneval päeval.
   
      Brüssel, 10. november 2017
      
         
            Nõukogu nimel
         
         
            eesistuja
         
         U. PALO
      
   
   
      (1)  Euroopa Parlamendi ja nõukogu 13. oktoobri 2003. aasta direktiiv 2003/87/EÜ, millega luuakse ühenduses kasvuhoonegaaside saastekvootidega kauplemise süsteem ja muudetakse nõukogu direktiivi 96/61/EÜ (ELT L 275, 25.10.2003, lk 32).
   
      (2)  Nõukogu peasekretariaat avaldab lepingu allkirjastamise kuupäeva Euroopa Liidu Teatajas.